新樂府 胡旋女	戒近習也
作者：白居易
朝代：唐

paragraphs: 胡旋女，胡旋女，心應弦，手應鼓。
弦鼓一聲雙袖舉，迴雪飄颻轉蓬舞。
左旋右轉不知疲，千匝萬周無已時。
人間物類無可比，奔車輪緩旋風遲。
曲終再拜謝天子，天子爲之微啓齒。
胡旋女，出康居，徒勞東來萬里餘。
中原自有胡旋者，鬬妙爭能爾不如。
天寶季年時欲變，臣妾人人學圜轉。
中有太真外祿山，二人最道能胡旋。
棃花園中冊作妃，金雞障下養爲兒。
祿山胡旋迷君眼，兵過黃河疑未反。
貴妃胡旋惑君心，死棄馬嵬念更深。
從茲地軸天維轉，五十年來制不禁。
胡旋女，莫空舞，數唱此歌悟明主。